তৃণমূল-বিরোধিতাকে সামনে রেখে নিজেদের বিরোধ ভুললেন আব্দুল মান্নান এবং অধীর চৌধুরী। দিল্লিতে কংগ্রেসের সহ-সভাপতি রাহুল গাঁধীর সঙ্গে শুক্রবার বৈঠক করেন রাজ্যের বিরোধী দলনেতা মান্নান। তারপরই প্রদেশ কংগ্রেস সভাপতি অধীরের সঙ্গে তাঁর কথা হয়। কলকাতায় মুখোমুখি বিবাদে জড়ালেও এদিন তাঁদের ‘সন্ধি’ হল দিল্লিতে।
পরিষদীয় দলের কর্মসূচি ঘিরে প্রদেশ কংগ্রেসে উত্তাপ ছড়িয়েছিল বেশ কিছুদিন আগেই। বৃহস্পতিবার পরিষদীয় দলের বৈঠকে তা চূড়ান্ত আকার নেয়। রাজ্যপালের কাছে স্মারকলিপি দেওয়ার কর্মসূচি নিয়ে বিধায়কদের একাংশের আপত্তির মুখে পড়েন বিরোধী দলনেতা মান্নান। অধীরের ‘ছায়া’ হিসাবে পরিচিত বহরমপুরের বিধায়ক মনোজ চক্রবর্তীর সঙ্গে নজিরবিহীন তর্কাতর্কি হয় মান্নানের। অধীর অনুগামী বিধায়কদের অভিযোগ ছিল, পরিষদীয় দলের নেতা হিসাবে মান্নান প্রদেশ কংগ্রেস সভাপতিকে এড়িয়েই কর্মসূচি নিচ্ছেন। তারপর রাজ্যপালের কাছে স্মারকলিপি দিতে যাননি অধীর অনুগামীরা। আজ, শনিবার রাজ্যপালের কাছে অধীরের নেতৃত্বে স্মারকলিপি দিতে যাওয়ার কথা প্রদেশ কংগ্রেসের।
বৃহস্পতিবার রাতেই দিল্লি চলে যান মান্নান। রাহুলের সঙ্গে বৈঠকে এদিন অবশ্য রাজ্যে রাজনৈতিক কৌশল সম্পর্কেই নিজের মত জানিয়েছেন বিরোধী দলনেতা। দলীয় সূত্রে খবর, রাজ্যে বামেদের সঙ্গে বোঝাপড়ার পক্ষেই সওয়াল করেন মান্নান। রাহুলকে তিনি জানিয়ে দিয়েছেন, এ রাজ্যে ফের তৃণমূলের সঙ্গে জোট করলে কংগ্রেসের অস্তিত্ব থাকবে না। সেক্ষেত্রে বিজেপি বাড়তি সুবিধা পেয়ে যাবে। রাজ্যসভা এবং পঞ্চায়েতের ভোটের আগে ওই আলোচনাকে বিশেষ গুরুত্বপূর্ণ বলে মনে করছেন প্রদেশ কংগ্রেস নেতারা। এদিনের আলোচনায় দলত্যাগী বিধায়কদের বিরুদ্ধে শুরু হওয়া পরিষদীয় বিচার প্রক্রিয়া সম্পর্কে খোঁজখবর নেন রাহুল। আধঘণ্টার ওই বৈঠকে সারদা এবং নারদ মামলা সম্পর্কে রাহুলকে জানান রাজ্য দলের ভারপ্রাপ্ত নেতা সি পি জোশী।
দলীয় সূত্রে খবর, ওই বৈঠকের পরেই ফোনে প্রদেশ কংগ্রেস সভাপতির সঙ্গে কথা হয় মান্নানের। পরিষদীয় দলের অশান্তি নিয়ে তাঁর কাছে মান্নান ক্ষোভপ্রকাশ করেন। অধীর অবশ্য ভুল বোঝাবুঝি মিটিয়ে নেওয়ার কথা বলেছেন বলেই দলীয় সূত্রে জানা গিয়েছে।